2. számú melléklet a 11/2014. (XI. 27.) önkormányzati rendelethez

**Vagyonnyilatkozat tételével kapcsolatos eljárási szabályok**

**Vagyonnyilatkozatok kitöltése:**

A vagyonnyilatkozatok megkülönböztetését a személyi részt megfelelő kitöltésével kell biztosítani. A vagyonnyilatkozatokat két példányban kell kitölteni, melyből egy példány a képviselőnél marad. A nyilatkozatokat az utolsó oldalon dátummal és aláírással kell ellátni. A vagyonnyilatkozatot a képviselő, a hozzátartozó, a hozzátartozó törvényes képviselője írja alá.

**Vagyonnyilatkozatok leadása:**

A képviselői vagyonnyilatkozatot nyitott borítékban, a hozzátartozó vagyonnyilatkozatát lezárt, és a bizottság által az átvételkor lepecsételt borítékban kell leadni, tárolni. A borítékot névvel kell ellátni. Az Ügyrendi-Önkormányzati Bizottság igazolást állít ki a vagyonnyilatkozat-tételi kötelezettség teljesítéséről.

Az Ügyrendi-Önkormányzati Bizottság a vagyonnyilatkozatokról nyilvántartást vezet, mely tartalmazza:

a) a vagyonnyilatkozatot tevő nevét,

b) a hozzátartozó nevét,

c) vagyonnyilatkozat tételének időpontját.

**Vagyonnyilatkozatok ellenőrzése:**

A vagyonnyilatkozatokat az Ügyrendi - Önkormányzati Bizottság ellenőrzi. A Bizottság eljárására a Képviselő-testület zárt ülésére vonatkozó szabályokat kell alkalmazni. Az Ügyrendi - Önkormányzati Bizottság felhívására a képviselő a saját, illetve a hozzátartozója vagyonnyilatkozatában feltüntetett adatokra vonatkozó azonosító adatokat köteles haladéktalanul írásban bejelenteni. Ezeket az azonosító adatokat csak a bizottság tagjai ismerhetik meg, azokat az eljárást követő 8 napon belül törölni kell.

A vagyonnyilatkozattal kapcsolatos eljárás lefolytatásának a vagyonnyilatkozat konkrét tartalmára vonatkozó tényállítás esetén van helye. Ha az eljárásra irányuló kezdeményezés nem jelöli meg konkrétan a vagyonnyilatkozat kifogásolt részét és tartalmát, az Ügyrendi - Önkormányzati Bizottság felhívja a kezdeményezőt a hiány pótlására. Ha a kezdeményező tizenöt napon belül nem tesz eleget a felhívásnak, vagy ha a kezdeményezés nyilvánvalóan alaptalan, az Ügyrendi - Önkormányzati Bizottság az eljárás lefolytatása nélkül elutasítja a kezdeményezést.

A vagyonnyilatkozattal kapcsolatos eljárás megismétlésének ugyanazon vagyonnyilatkozat esetében csak akkor van helye, ha az erre irányuló kezdeményezés új tényállítást (adatot) tartalmaz. A vagyonnyilatkozattal kapcsolatos eljárásra irányuló - új tényállítás nélküli - ismételt kezdeményezést az Ügyrendi - Önkormányzati Bizottság az eljárás lefolytatása nélkül elutasítja.

**Adatvédelmi, technikai szabályok:**

A Bizottság felméri a vagyonnyilatkozat tételére kötelezettek számát. Ennek alapján biztosítja részükre - a Polgármesteri Hivatal köztisztviselőinek közreműködésével a vagyonnyilatkozat - nyomtatványokat. Bizottság mellett működő köztisztviselők jogosultak a vagyonnyilatkozatokkal kapcsolatos technikai tevékenységek ellátására.

A Bizottság a vagyonnyilatkozatokat és az azokkal kapcsolatban keletkezett iratokat lemezszekrényben, elkülönítetten köteles őrizni úgy, hogy azokhoz más ne férjen hozzá.